नगर निगम ने 3 और धार्मिक स्थलों पर की कार्रवाई; हाईकोर्ट पहुंचा 36 मौतों का मामला
Indore Ram Navami Beleshwar Mahadev Mandir Accident; मंदिर का अतिक्रमण हटाने के विरोध में बजरंग दल और हिंदूवादी संगठन के कार्यकर्ताओं ने विरोध शुरू कर दिया।
मध्यप्रदेश के इंदौर में नगर निगम ने सोमवार सुबह बेलेश्वर मंदिर का अवैध निर्माण वाला हिस्सा तोड़ दिया। रामनवमी के मौके पर इसी मंदिर में बावड़ी की छत धंसने से 36 लोगों की मौत हुई थी। अतिक्रमण हटाने के लिए सुबह 6 बजे से ही नगर निगम का अमला मंदिर पहुंचना शुरू हो गया था। मंदिर का अतिक्रमण हटाने के विरोध में बजरंग दल और हिंदूवादी संगठन के कार्यकर्ताओं ने हंगामा किया। मंदिर के बाहर पुलिस फोर्स को तैनात किया गया है। प्रशासन ने ढक्कन वाला कुआं, सुखलिया और गाडराखेड़ी में भी धार्मिक स्थलों के अतिक्रमण को हटाया।
इधर बावड़ी हादसे का ये मामला हाईकोर्ट भी पहुंच गया है। दिलीप कौशल निवासी पारसी मोहल्ला ने हाईकोर्ट में एक जनहित याचिका दायर की है। जिसमें निष्पक्ष जांच के लिए हाईकोर्ट के सीटिंग जज की नियुक्ति करने की मांग की गई है। साथ ही प्रशासनिक और नगर निगम के अधिकारियों की जिम्मेदारी तय करते हुए कार्रवाई की मांग की है। बता दें कि गुरुवार को रामनवमी पर हवन के दौरान मंदिर की बावड़ी की छत धंसने से 60 लोग बावड़ी में गिर गए थे। कुछ लोग खुद निकल आए और 20 लोगों को रेस्क्यू किया गया था। हादसे में 36 लोगों की मौत हो गई थी।
नगर निगम की कार्रवाई की 6 तस्वीरें...
अस्पताल से 12 लोगों की छुट्‌टी, 6 का इलाज जारी
हादसे में घायल 12 लोगों को भंवरकुआं स्थित एप्पल हॉस्पिटल से डिस्चार्ज किया जा चुका है। 6 लोग अभी भी भर्ती हैं। हादसे में मंदिर ट्रस्ट के सचिव मुरली सबनानी पर गैर इरादतन हत्या का केस दर्ज हुआ है, उसके बाएं पैर के घुटने का ऑपरेशन शनिवार को किया गया। वो भी खतरे से बाहर हैं।
अवैध कब्जे से लेकर हादसे तक की तीन बड़ी बातें जान लीजिए...
1. मंदिर से जुड़े लोग बोले- कुएं का भराव नहीं किया गया 
मंदिर पुराना है। यह पहले बहुत छोटा था। करीब 25 साल पहले इसके विस्तार की योजना बनी। बावड़ी बंद करने का फैसला किया गया। ट्रस्ट ने बावड़ी का भराव नहीं किया और सिर्फ गर्डर और फर्शियां डाल दीं। इस पर टाइल्स लगवा दी गईं। यानी जहां लोग रोज दर्शन के लिए खड़े हो रहे थे, वहां नीचे जमीन खोखली थी। यहीं पर रामनवमी पर आरती के दौरान भीड़ जुटने से हादसा हुआ।
2. बावड़ी के खोखले इलाके के पास अवैध निर्माण
जिस बावड़ी को बरसों पहले बिना भरे पैक किया गया उसी के पास दो साल पहले नया निर्माण शुरू कर दिया गया। नगर निगम ने इस अवैध निर्माण पर आपत्ति ली, लेकिन कार्रवाई नहीं की।
3. राजनीतिक हस्तक्षेप के कारण कार्रवाई टलती रही
नगर निगम ने बावड़ी को लेकर कभी नोटिस दिया ही नहीं। उसने नए निर्माण को अवैध मानते हुए रोकने के लिए कहा, लेकिन कार्रवाई नहीं की गई। इसके पीछे एक बड़े भाजपा नेता का राजनीतिक दबाव था, यह बात अफसर स्वीकार रहे हैं।
श्रद्धालुओं को नहीं पता, नीचे बावड़ी है...
स्नेह नगर निवासी और प्रत्यक्षदर्शी जीतू भाई ने ‘दैनिक भास्कर’ से कहा कि मुझे भी कन्या पूजन के लिए परिवार से बच्चियों को लेकर जाना था। घर से निकल रहा था तभी सूचना आई कि बावड़ी धंस गई है। हम बरसों से यहां आ रहे हैं। करीब 20 साल पहले इसे बंद किया गया था। तब बावड़ी को पूरी तरह बंद नहीं करते हुए सिर्फ गर्डर फर्शी ऊपर डाली थी। आशंका है कि पुरानी गर्डर कमजोर होने के कारण वजन नहीं झेल पाए और ऊपरी हिस्सा टूट गया।
20 साल से मंदिर में दर्शन करने के लिए आ रहे श्रद्धालु दिनेश माकीजा का कहना है कि मुझे नहीं पता था कि नीचे बावड़ी है। बरसों पहले ही बंद कर दी होगी। इतना पता था कि मंदिर कैम्पस को बड़ा किया जा रहा है, इसलिए निर्माण चल रहा था।
ये भी पढ़ें...
इंदौर हादसे में पहले 2 घंटे में 20 को बचाया
इंदौर में मंदिर हादसे की सूचना मिलते ही हम 12.20 बजे वहां पहुंच गए। देखा कि कुछ लोगों ने पुताई करने वाला झूला डाल रखा है। इसी से लोगों को निकाल रहे थे। यह प्रारंभिक तौर पर सही था, क्योंकि संसाधन यही थे। फिर हमने हमारी लॉरी, रस्से, सीढ़ी और अन्य साधन लगाए। यह कहना है एसडीआरएफ के कमांडेंट सुमत जैन का। इनकी टीम ने रेस्क्यू ऑपरेशन चलाया। पूरी खबर पढ़ने के लिए यहां क्लिक करें...
इंदौर मंदिर हादसा: 2 बॉडी और मिलीं, अब 36 मौतें
इंदौर के बेलेश्वर महादेव झूलेलाल मंदिर हादसे में 36 लोगों की जान चली गई। 20 से ज्यादा लोगों का अभी इलाज चल रहा है। मामले में मंदिर ट्रस्ट के अध्यक्ष सेवाराम गलानी और सचिव मुरली सबनानी पर गैर इरादतन हत्या का केस दर्ज किया गया है। इंदौर नगर निगम प्रशासन ने लापरवाही बरतने वाले भवन अधिकारी परसराम अरोलिया और बिल्डिंग इंस्पेक्टर को तत्काल प्रभाव से सस्पेंड कर दिया है। पूरी खबर पढ़ने के लिए यहां क्लिक करें...
मंदिर में हवन के धुएं से बेटी रोने लगी, बाहर निकलते ही आवाज आई, पीछे देखा तो सब खत्म
इंदौर गम और गुस्से में है। दर्द ऐसा कि जिसे कोई मुआवजा कम नहीं कर सकता। रामनवमी के दिन मिला जख्म इतना गहरा है कि शायद ही यह कभी भर पाएगा। 36 मौतों के गुनहगार ढूंढे जा रहे हैं, लेकिन इस हादसे में अपनों को खो चुके परिवार हर मौत का हिसाब मांग रहे हैं। सबसे अधिक 11 मौतें मंदिर के सामने पटेल नगर रहने वालों की हुई हैं। पूरी खबर पढ़ने के लिए यहां क्लिक करें...
13 डॉक्टर्स ने लगातार 27 घंटे में किए 36 पोस्टमार्टम; बोले–कभी एक साथ इतनी लाशें नहीं देखीं
इंदौर में बेलेश्वर महादेव झूलेलाल मंदिर में रामनवमी पर बावड़ी की छत धंसने से 36 लोगों की मौत हो गई। इतनी संख्या में एक साथ शवों के पोस्टमॉर्टम करने वाले डॉक्टर भी सिहर गए। पोस्टमॉर्टम करने वाली टीम को लीड कर रहे डॉ. पीएस ठाकुर ने बताया कि गुरुवार दोपहर 3 बजे से अगले दिन शुक्रवार सुबह के 9 बजे तक उनकी टीम बिना पलक झपकाए पोस्टमॉर्टम में लगी रही। टीम में 7 सीनियर डॉक्टर, 6 जूनियर डॉक्टर और 3 स्वीपर थे। पूरी खबर पढ़ने के लिए यहां क्लिक करें...